Vadsøværingene kan se over til Russland på en klar dag, og nærheten til nedslitte atomkraftverk og store militærstyrker gjør at mange tenker på naboen i øst når alarmen går.

– Noen tror selvfølgelig det verste, som at det er krig, sier politiets operasjonsleder Jan-Olav Schjølberg.

Operasjonssentralen i Kirkenes fikk en rekke telefoner og meldinger fra bekymrede innbyggere.

Alarmen begynte å ule omkring 23.50, og det tok over et kvarter før eieren av den gamle brannstasjonen, der alarmen er plassert, kom til stedet og fikk stengt av lyden.

Sivilforsvarets egne folk glimret med sitt fravær på stedet.

Ifølge Schølberg har politiet vært i kontakt med Sivilforsvaret, som så langt ikke har gitt noen forklaring på hvordan alarmen kunne gå.

– De må sjekke det ut før de kan si noe mer, sier operasjonslederen.

Det er flere alarmer i Vadsø, men bare den ene på brannstasjonen gikk av.